paragraph_text: Tijekom znanstvene i pedagoške karijere objavila je tridesetak rasprava, znanstvenih i stručnih radova, u kojima se pretežno bavi jezičnom i teorijskom analizom poezije te problemima usustavljivanja suvremene hrvatske poezije, proze i esejistike. Kao književna kritičarka i esejistica pisala je gotovo o svim važnijim suvremenim hrvatskim pjesnicima, a za tisak je priredila i popratila predgovorom zbirke izabranih pjesama Dobriše Cesarića, Slavka Mihalića, Nikole Milićevića, Božice Jelušić, Dražena Katunarića, Tina Ujevića. Autorica je više zbirki poezije i eseja te sastavljačica nekoliko antologija. Bila je članica uredništva časopisa Europski glasnik i Relations.